b'\n_START_ARTICLE_\nCarl Larsson\n_START_PARAGRAPH_\nKarlas Larsonas (Carl Larsson, 1853 m. gegu\xc5\xbe\xc4\x97s 28 d. \xe2\x80\x93 1919 m. sausio 22 d.) \xe2\x80\x93 \xc5\xa0vedijos tapytojas, akvarelistas, interjero dizaineris bei Men\xc5\xb3 ir Amat\xc5\xb3 jud\xc4\x97jimo narys.\n_START_SECTION_\nBiografija\n_START_PARAGRAPH_\nKarlas Larsonas gim\xc4\x97 1853 m. gegu\xc5\xbe\xc4\x97s 28 d. Stokholme neturtingoje \xc5\xa1eimoje. Jam besimokant varg\xc5\xa1\xc5\xb3 mokyklioje mokytojas pasteb\xc4\x97j jo talent\xc4\x85 pie\xc5\xa1ti ir 13 met\xc5\xb3 K. Larsonas buvo rekomenduotas mokytis paruo\xc5\xa1iamojoje mokykloje prie Stokholmo dail\xc4\x97s akademijos. Joje jis dar\xc4\x97 greit\xc4\x85 pa\xc5\xbeang\xc4\x85. K. Larsonas pragyvenimui u\xc5\xbesidirbdavo kurdamas karikat\xc5\xabras humoro laikra\xc5\xa1\xc4\x8diui Kasper ir iliustracijas \xc5\xbeurnalui Ny Illustrerad Tidning. I\xc5\xa1 gaunam\xc5\xb3 pajam\xc5\xb3 gal\xc4\x97jo su\xc5\xa1elpti savo \xc5\xa1eim\xc4\x85. 1877 m. K. Larsonaas persik\xc4\x97l\xc4\x97 \xc4\xaf Pary\xc5\xbei\xc5\xb3, kur praleido kelet\xc4\x85 nes\xc4\x97kming\xc5\xb3 met\xc5\xb3 bandydamas prasimu\xc5\xa1ti meno pasaulyje. Jis atmet\xc4\x97 populiar\xc4\x97jan\xc4\x8di\xc4\x85 impresionistin\xc4\x99 dail\xc4\x99 ir dirbo tradicine technika._NEWLINE_Du metus dirb\xc4\x99s Barbizone, 1882 m. jis prisijung\xc4\x97 prie skandinav\xc5\xb3 dailinink\xc5\xb3 kolonijos Gr\xc4\x97 prie Lueno kaimelyje netoli Pary\xc5\xbeiaus. Jame sutiko b\xc5\xabsim\xc4\x85j\xc4\x85 \xc5\xbemon\xc4\x85, dailinink\xc4\x99 Karin Berg\xc3\xb6\xc3\xb6 (1859\xe2\x80\x931928). \xc5\xa0is laikotarpis tapo lemiamu K. Larsono k\xc5\xabryboje, jis nuo aliejin\xc4\x97s technikos per\xc4\x97jo prie akvarel\xc4\x97s ir ja suk\xc5\xabr\xc4\x97 labiausiai vykusius savo k\xc5\xabrinius. 1888 m. dailininkas su Karin \xc4\xafsigijo ir 1891 m. persik\xc4\x97l\xc4\x97 nuolat gyventi koted\xc5\xbee Lilla Hyttn\xc3\xa4s Sundborne netoli Faliuno \xc5\xa0vedijoje, kur\xc4\xaf jie kartu pertvark\xc4\x97 ir dekoravo. Su savo \xc5\xbemona K. Larsonas susilauk\xc4\x97 8 vaik\xc5\xb3. Daugelyje savo akvareli\xc5\xb3 jis vaizdavo save ir savo \xc5\xa1eimos narius sodybos aplinkoje \xe2\x88\x92 jomis jis labiausiai i\xc5\xa1gars\xc4\x97jo, ypa\xc4\x8d po 1890-\xc5\xb3j\xc5\xb3, kai buvo i\xc5\xa1rasta spalvota knyg\xc5\xb3 poligrafija ir pasirod\xc4\x97 daug leidini\xc5\xb3 su K. Larsono akvarel\xc4\x97mis. 1909 m. vokie\xc4\x8di\xc5\xb3 leid\xc4\x97jo Karl Robert Langewieshe leidinys \xe2\x80\x9eDas Haus in der Sonne\xe2\x80\x9c (Namas saul\xc4\x97je) su K. Larsono iliustracijomis ir tekstu sulauk\xc4\x97 didelio populiarumo Vokietijoje \xe2\x88\x92 per 3 m\xc4\x97nesius parduotas 40 000 tira\xc5\xbeu._NEWLINE_V\xc4\x97lyvuoju k\xc5\xabrybos laikotarpiu K. Larsonas daug dirbo monumentaliosios tapybos u\xc5\xbesakymais mokyklose, muziejuose ir kituose vie\xc5\xa1uosiuose pastatuose. Jo darbas \xe2\x80\x9eVidur\xc5\xbeiemio paaukojimas\xe2\x80\x9c, 6x14 m. matmen\xc5\xb3, baigtas 1915 m. Nacionaliniame Stokholmo muziejuje, yra laikomas reik\xc5\xa1mingiausiu K. Larsono k\xc5\xabryboje. Karlas Larsonas mir\xc4\x97 1919 m. sausio 22 d. Faliune \xc5\xa0vedijoje, kur palaidotas. Jis yra laikomas vienu i\xc5\xa1 \xc5\xbeymiausi\xc5\xb3 \xc5\xa0vedijos dailinink\xc5\xb3. Jo ir Karin sukurta sodyba Lilla Hyttn\xc3\xa4s prie Faliuno yra atvira lankytojams.'